පසුගිය වසර 30ක රිදී තිරය මත දුටු ක්‍රියාදාම තරු වැඩි හරියක් එක චිත්‍රපටයකට දාගත්තාහම වෙන්නේ ප්‍රේක්ෂක රසාස්වාදය සඳහා මේ එක එක තරුවලට හොඳ හැටි නෙළන්නට අවශ්‍ය දුෂ්ටයෝ ගණනක් අනන්තවත් ලෙස ඉහළ යාමයි.මීට වසර තිහක, විසි පහක කාලයකට පෙර සිටම ක්‍රියාදාමවලට පි‍්‍රය කරන ප්‍රේක්ෂකයන්ට නම් මේ චිත්‍රපටය තම මතක වීදියේ නැවත ඇවිද යාමක් මෙන් විඳිය හැකි නමුදු, නව පරපුරට නම් මේ වීරයන් වැඩි දෙනෙක් කල් ඉකුත් වූ නැතිනම් එක්ස්පයර් වෙච්ච චරිත කියා සිතේවි.මේ සියල්ල මැද්දේ වුවත් චිත්‍රපටය යම් තරමකට විඥාණයට අපහාසයක් සිදු නොකර ගලා යන නමුත්, එයත් ඉවර වෙන්නේ චක් නොරිස් ගේ සම්ප්‍රාප්තියත් සමඟයි.චක් නොරිස් ඔහුගේ ඩයි කළ රැවුලත් සමඟ චිත්‍රපටයට එළඹෙන දර්ශනය දුටු විට සිතෙන්නේ චිත්‍රපටයේ ගොන් පාට්වල ගුණාත්මකභාවය මැනීමට යම් තරමක හෝ මිම්මක් තිබුණා නම්, ඔහු විසින් එය තවත් පහතට ඇද දැමුණු බවයි.සිල්වෙස්ටර් ස්ටැලෝන් සහ ඔහුගේ කුලී හමුදාව නේපාලය, ඇල්බේනියාව සහ තවත් රටවලට ගෙන යන්නේ ඔවුන්ගේ බොස් වූ බෲස් විලිස් හට ඔවුන් විසින් ගෙවිය යුතුව ඇති ණයකට හිලව් වශයෙන් තවත් එක් මෙහෙයුමක් දියත් කිරීමටයි.බෙල්ජියානු උච්චාරණය ඉතා තද ලෙස තම ඉංග්‍රීසි කතාවට මිශ්‍ර කරගත් ජෝන් ක්ලෝඩ් වැන් ඩෑම් මෙහි දුෂ්ටයාගේ චරිතයට යොදාගෙන තිබෙනවා.